Rhif modiwl- ECEY5010/C                                                                                Nifer o eiriau- 4,354
Rhif myfyriwr- 2306769
Archwilio Effeithiau Amser Sgrin a Dyfeisiau Digidol ar Iaith a Lleferydd Plant Ifanc: Adolygiad
Mae'r adolygiad llenyddiaeth hwn yn archwilio'r effaith mae technoleg yn ei gael ar ddatblygiad iaith a lleferydd plant ifanc. Tra bod rhai astudiaethau'n dangos manteision posibl technoleg wrth wella sgiliau darllen, ysgrifennu, ac iaith, mae eraill yn nodi'r risgiau cysylltiedig â gorddefnydd o dechnoleg ac amser sgrin. Mae'r ymchwil hon yn defnyddio dull ansoddol sy’n cynnwys arsylwadau mewn amgylcheddau dysgu naturiol er mwyn ddeall sut mae plant yn rhyngweithio â thechnoleg. Mae’r ymchwil yn casglu data o gefndiroedd economaidd-gymdeithasol amrywiol, gan sicrhau cynrychiolaeth eang. Mae ystyriaethau moesegol yn ganolog i'r ymchwil, gan gynnwys amddiffyn preifatrwydd a derbyn caniatâd. Trwy ymdrin â'r materion hyn yn ofalus, bydd yr ymchwil yn cyfrannu at ddealltwriaeth wyddonol well o effaith technoleg ar ddatblygiad iaith a lleferydd plant ifanc, gan ddarparu sylfaen ar gyfer strategaethau addysgol ac ymyriadau rhieni yn y dyfodol.

Yn ôl Unidyaundeye a Julius (2018) mae datblygiad lleferydd yn chwarae rhan hanfodol wrth sefydlu cysylltiadau allweddol ar gyfer aeddfedu ymennydd a chynnydd gwybyddol mewn plant. Gan ddechrau gyda rhyngweithiadau cychwynnol gyda gofalwyr ac ymestyn i amgylcheddau addysgol ffurfiol, mae lleferydd yn gweithredu fel ffordd sylfaenol o fynegi meddyliau, emosiynau, ac anghenion (Stein, et al., 1990). Gall hyfedredd plant wrth ddefnyddio lleferydd yn gywir ddylanwadu'n sylweddol ar eu datblygiad cyffredinol, gan feithrin sgiliau megis creadigrwydd, datblygiad cymdeithasol a chorfforol, llythrennedd, datrys problemau, galluoedd dadansoddol yn ogystal â rhifedd. At hynny, mae lleferydd yn cynorthwyo plant i wella eu dealltwriaeth o'r byd o'u cwmpas, gan feithrin agwedd gadarnhaol at fywyd, hwyluso rhyngweithio cymdeithasol ystyrlon, a hyrwyddo lles emosiynol (Unidyaundeye a Julius, 2018).

Yn ôl Daugherty et al. (2014), mae technoleg wedi dod yn rhan annatod o arferion dyddiol plant ifanc yn gynyddol, gan chwarae rhan hanfodol. Mewn astudiaeth a gynhaliwyd gan Byrne et al. (2021), canfuwyd cynnydd sylweddol yn nifer y plant sy'n defnyddio dyfeisiadau sgrin dros y ddau ddegawd diwethaf. Ategir yr honiad hwn gan ymchwil ychwanegol, sy'n amlygu fod plant tair i bump oed ar hyn o bryd yn treulio tua phedair awr y dydd yn defnyddio technoleg, ac mae'r patrwm hwn yn cynyddu ar draws pob grŵp oedran. Fodd bynnag, mae trafodaethau parhaus ynghylch ymgorffori technoleg mewn amgylcheddau Addysg Blynyddoedd Cynnar, lle mae rhai rhanddeiliad yn parhau i fod yn betrusgar i gydnabod ei fanteision posibl (Daugherty et al., 2014). Gyda hyn mewn golwg, bydd yr adolygiad hwn o lenyddiaeth yn ceisio dadansoddi manteision a gwendidau posibl defnyddio technoleg ar ddatblygiad lleferydd plant ifanc.

Mae datblygiadau diweddar mewn technoleg ddigidol wedi newid y ffordd y mae addysgwyr yn ymdrin ag addysgu, yn enwedig o ran hygyrchedd adnoddau ac arddulliau cyflwyno addysgu, fel y nodir gan Kaynar et al. (2020). Mae'r newidiadau hyn mewn dulliau dysgu'n cyd-fynd yn agos â newidiadau yn y cwricwlwm, gan adlewyrchu'r cyflymder cynyddol mewn defnydd technoleg mewn ysgolion. Yn ogystal, mae ysgolion yn parhau i gyflwyno offer newydd. Erbyn hyn, mae plant yn ymgysylltu â iPads, Kindles, a thabledi fel rhan o'u profiad dysgu dyddiol, gan ddefnyddio ystod eang o opsiynau ar gyfer creu, cyrraedd, a rhannu cynnwys (Kaynar et al. 2020). Mae byrddau gwyn rhyngweithiol, teledu, iPads, a iPods bellach yn offer safonol mewn ysgolion cynradd a blynyddoedd cynnar, dywed Levy et al. (2017), gan bwysleisio'r gweithrediad technolegol sy'n parhau i gynyddu yn y maes addysgol. Fodd bynnag, mae pryderon ynghylch canlyniadau negyddol posibl i blant sy'n defnyddio dyfeisiau digidol ar eu datblygiad iaith a lleferydd yn cynyddu, esbonia Newmann (2020).

Mae'r ymchwil gan Chun et al. (2016) yn tynnu sylw at y cysylltiad cyson rhwng iaith a thechnoleg, gan ddatgelu amrywiaeth o safbwyntiau cadarnhaol a negyddol. Mae Neumann (2020) yn dadlau bod technoleg yn chwarae rhan gadarnhaol yn natblygiad iaith. Yn ôl adolygiadau, mae defnyddio tabledi ac apiau mewn addysg gynnar yn gysylltiedig â chanlyniadau cadarnhaol mewn darllen, ysgrifennu, iaith a llythrennedd. Eglura Neumann (2020) bod plant ifanc mewn lleoliadau addysgol yn rhyngweithio'n gyson ag ystod eang o apiau addysgol, gan atgyfnerthu eu gallu i hybu datblygiad iaith a llythrennedd. Cefnogir y datganiad hwn gan Herodotu (2017) a gynhaliodd astudiaeth a oedd yn canolbwyntio ar rôl technoleg, yn benodol ffonau symudol, yn natblygiad plant. Mae'r rhan fwyaf o astudiaethau cyfeirir atynt yn ymchwil Herodotu (2017) yn dangos effeithiau cadarnhaol ar iaith, llythrennedd a sgiliau academaidd eraill. Yn ychwanegol, mae Kostyrka-Allchorne (2017) yn dadlau bod defnyddio deunyddiau addysgol yn gynnar yn cryfhau sgiliau academaidd craidd plant ifanc ac yn rhagweld llwyddiant academaidd yn y dyfodol. Mae Kostyrka-Allchorne (2017) yn nodi bod rhywfaint o dystiolaeth yn cefnogi'r manteision posibl o wylio rhaglenni teledu addysgol gan bobl ifanc, gan annog eu datblygiad yn iaith, llythrennedd a rhifedd.

Fodd bynnag, mae arsylwyr eraill yn mynegi pryder y gallai technoleg gael effaith negyddol ar ddatblygiad iaith. Esbonia Anderson a Pempek (2005), a ddyfynnir yn Lin et al. (2015), bod astudiaethau diweddar yn dangos bod plant ifanc yn treulio mwy o amser yn gwylio teledu, sydd yn golygu fod llai o amser yn cael ei neilltuo ar gyfer chwarae. Mae’r duedd hon yn cyd-fynd yn agos â damcaniaeth chwarae a datblygiad iaith Vygotsky, sy’n pwysleisio rôl hollbwysig chwarae wrth hwyluso sgiliau iaith trwy ryngweithio dychmygus, symbolaidd a chymdeithasol o fewn cyd-destunau ystyrlon (Holzman, 2016). Trwy gysylltu technoleg â damcaniaeth Vygotsky, gallwn weld effaith andwyol bosibl technoleg ar blant, gan ei bod yn lleihau eu cyfleoedd i chwarae, gan effeithio’n andwyol ar eu datblygiad gwybyddol, iaith, a sgiliau echddygol (Lin, 2015). Mae ymchwil a gynhaliwyd gan Karani et al. (2022) yn dangos cysylltiad negyddol â theledu cefndirol ar sgiliau iaith plentyn, ei weithrediad gweithredol, ansawdd chwarae, datblygiad iaith, sylw, a galluoedd gwybyddol. O ganlyniad, mae Karani et al. (2022) yn amlygu pwysigrwydd sicrhau bod oedolion yn ymwybodol o deledu cefndirol pan fydd plant yn bresennol. Cefnogir hyn hefyd gan Ponti et al. (2017), sy’n nodi y gallai gwylio teledu gormodol hefyd lesteirio galluoedd iaith, llythrennedd a darllen yn ystod plentyndod cynnar.

I grynhoi, mae'r adolygiad hwn yn tanlinellu'r angen am ymchwiliad ychwanegol i effeithiau technoleg ar ddatblygiad iaith a lleferydd plant. Er bod y canfyddiadau’n datgelu cymysgedd o effeithiau cadarnhaol a negyddol ar ddatblygiad cyffredinol plentyn, mae’n amlwg i weld fod angen mwy o ymchwil i ddeall yr effeithiau cynnil ar sgiliau iaith a lleferydd plant. Felly, gall ymchwiliad yn y dyfodol blaenoriaethu astudiaethau hydredol sy’n olrhain datblygiad iaith plant dros amser, gan gynnig mewnwelediad dyfnach i'r defnydd gorau posibl o dechnoleg i hybu sgiliau iaith wrth liniaru risgiau cysylltiedig.

Ystyriaethau methodolegol
Er mwyn cael cipolwg ar effaith technoleg ar ddatblygiad iaith a lleferydd plant, bernir bod angen cyfuniad o ddulliau ymchwil i ddal natur amlochrog rhyngweithiad plant â thechnoleg a’i effeithiau posibl ar gaffael iaith. 

Byddai’r astudiaeth hon yn arsylwi plant tair i chwe blwydd oed o gefndiroedd economaidd-gymdeithasol amrywiol. Mae'r penderfyniad i ddewis ac arsylwi plant o gefndiroedd economaidd-gymdeithasol amrywiol yn cael ei ddylanwadu gan Schwab et al. (2016), sy’n dangos bod statws economaidd yn cael effaith sylweddol ar ddatblygiad iaith plant. Mae ymchwil gan Schwab et al. (2016) yn dangos bod amgylchedd ieithyddol y cartref, sy’n cael ei ddylanwadu gan ffactorau economaidd-gymdeithasol, yn chwarae rhan bwysig wrth ffurfio iaith a lleferydd plant. Trwy gynnwys plant o gefndiroedd economaidd-gymdeithasol gwahanol yn yr arsylwadau, mae’r astudiaeth hon yn ceisio archwilio sut y gall gwahaniaethau mewn statws economaidd-gymdeithasol effeithio ar yr iaith a brofir gan blant, a sut mae hyn yn effeithio ar eu datblygiad iaith a lleferydd. Rheswm arall dros arsylwi plant o gefndiroedd economaidd-gymdeithasol amrywiol yw’r gydnabyddiaeth y gall statws economaidd-gymdeithasol ddylanwadu’n sylweddol ar fynediad plant i dechnoleg (Honeyman et al., 2020). Mae'r dewis i samplu plant o gefndiroedd economaidd-gymdeithasol amrywiol hefyd yn ysgogi cynwysoldeb ac amrywiaeth. Mae Qvortrup et al. (2017) yn pwysleisio pwysicrwydd cynhwysiant mewn dulliau ymchwil gan nodi ei fod yn hyrwyddo grymuso a rhyddhad. Trwy gynnwys plant o ystod o sefyllfaoedd economaidd-gymdeithasol, nod yr astudiaeth hon yw dileu rhwystrau i gyfranogiad a gwella dilysrwydd a chynrychioldeb ei chasgliadau. Mae'r strategaeth hon yn pwysleisio gwerth ystyried amrywiaeth o safbwyntiau a phrofiadau.

Bydd yr astudiaeth hon yn defnyddio'r dull hapsampl haenedig i ymchwilio i effaith technoleg ar ddatblygiad iaith a lleferydd plant. Bydd maint sampl yr astudiaeth hon yn cynnwys 200 o blant, gan y dylai'r nifer hwn ddarparu canlyniadau mwy dibynadwy. Mae Elfil a Negida (2017) yn disgrifio’r dechneg samplu ar hap haenedig fel amrywiad o hapsampl syml, lle mae’r boblogaeth wedi’i grwpio i haenau tebyg yn ôl newidynnau demograffig fel oedran, statws economaidd-gymdeithasol, a lefel addysg. Yn ôl Etikan a Bala (2017), gall samplu haenog gynhyrchu data am boblogaeth sy'n fwy cywir, manwl a chynrychioliadol. Mae'r Gymdeithas Ddaearyddol Frenhinol (dim dyddiad) yn cefnogi hyn drwy nodi bod hapsaml haenedig yn ffordd amlbwrpas ac effeithlon o gael samplau cynrychioliadol. Fodd bynnag, mae Sharma (2017) yn nodi ychydig o anfanteision posibl sy’n codi cwestiynau ynghylch a yw samplu haenog bob amser yn addas neu’n briodol, yn enwedig mewn sefyllfaoedd lle na ellir rhannu poblogaethau’n llawn neu lle mae gwahaniaethau mewn nodweddion is-grŵp yn ei gwneud yn anodd dyrannu maint sampl. Fodd bynnag, wrth ystyried effeithiau amrywiol technoleg ar ddatblygiad iaith a lleferydd, bydd defnyddio'r dull hwn yn galluogi'r ymchwilydd i gasglu mewnwelediadau ar draws gwahanol grwpiau demograffig. Gyda maint sampl wedi’i dargedu o 200 o blant, bydd yr astudiaeth yn ceisio darparu dealltwriaeth gynnil o sut mae technoleg yn dylanwadu ar gaffael iaith a sgiliau cyfathrebu yn ystod plentyndod cynnar.

Er mwyn adeiladu dealltwriaeth wyddonol gymdeithasol o gysylltiadau dynol yn ei amgylchoedd naturiol, rhaid i ymchwilydd yn gyntaf greu a chynnal rhyngweithiad amlochrog sy'n addas i'r sefyllfa gyda'r cysylltiad (Lofland et al., 2022). Gelwir y broses hon yn arsylwadau. Mae'r broses arsylwi yn cael ei ddefnyddio er mwyn helpu a chefnogi’r ymchwilwyr i ffurfio barn am bobl neu bethau eraill yn ogystal â mynegi gwahanol safbwyntiau esbonia Rozsahegyi (2019) yn Lambert (2019). Mae yna ddau fath o arsylwad gwahanol a elwir y rhain yn, arsylwad strwythuredig ac arsylwad anstrwythedig (Rozsahegyi, 2019 yn Lambert, 2019). O fewn yr astudiaeth hon, bydd arsylwad anstrwythedig yn cael eu defnyddio i ddilyn rhyngweithiad plant â thechnoleg mewn modd trefnus. Pwrpas y dull hwn yw edrych ar effaith dechnoleg ar ddatblygiad iaith a lleferydd plant. Felly, gan ystyried fod arsylwadau ddistrwythur yn canolbwyntio yn seiliedig ar brofiadau presennol a’r agweddau emosiynol sydd yn digwydd mewn modd naturiol (Rozsahegyi, 2019 yn Lambert, 2019), mae hyn mewn modd, yn caniatáu i’r ymchwilydd gael mewnwelediadau dwysach ac atgyfnerthu eu dealltwriaeth o'r cyd-destun. Mae arsylwadau anstrwythuredig fel arfer yn cynnwys cymryd nodiadau, cyfansoddi naratif, cadw cyfnodolion ymchwil, neu ddefnyddio technegau recordio sain a fideo, eglura Rozsahegyi (2019) yn Lambert (2019). Felly, ystyrir mai dyma'r dull mwyaf addas gyfer yr ymchwil yma. Bydd yr ymchwilydd yn arsylwi sampl dethol o blant o'u grwpiau strata priodol. Bydd yr arsylwad yn cael eu cynnal o fewn ei hamgylchedd addysgol gan fonitro rhyngweithiad plant â thechnoleg a dod o hyd i’w effeithiau posibl. Mae Rogoff et al. (2018) bwysleisio pwysigrwydd arsylwi plant mewn lleoliadau cyfarwydd, gan haeru, trwy ddeall ymgysylltiad plant â chyd-destunau eu bywyd, y gall ymchwilwyr gael mewnwelediadau hanfodol i ddatblygiad plant. 

Bydd yr ymchwilydd yn defnyddio dull ymchwil ansoddol er mwyn dderbyn dealltwriaeth drylwyr o'r ffyrdd cymhleth y mae technoleg yn dylanwadu ar ddatblygiad iaith a lleferydd plant. Roedd Ahmad et al. (2019) yn honni bod ymchwil ansoddol yn ymdrechu i ddarparu dealltwriaeth gynhwysfawr o ymddygiad, profiadau, agweddau, bwriadau a chymhellion dynol. Gan y gallai ymchwil ansoddol fynd y tu hwnt i gyfyngiadau data rhifiadol i gipio mewnwelediadau cyfoethog a chyd-destunol. Ystyrir felly, ei bod yn hanfodol ar gyfer yr astudiaeth hon oherwydd ei gallu cynhenid ​​i ymchwilio'n ddwfn i gymhlethdod amlochrog y mater ymchwil. Cefnogir hyn gan Cleland (2017) sy’n awgrymu bod ymchwil ansoddol yn caniatáu i ymchwilydd ehangu ei wybodaeth a’i ddealltwriaeth o bwnc. Mae Tenny et al. (2022) yn nodweddu ymchwil ansoddol fel methodoleg ymchwiliol sy'n archwilio ac yn darparu dealltwriaeth ddofn o broblemau'r byd go iawn. Mae defnyddio dull ansoddol ar gyfer yr ymchwil hwn yn ei gwneud hi’n bosibl i ymchwilio i amrywiaeth o elfennau sy’n effeithio ar ddatblygiad iaith a lleferydd plant, megis sut mae plant yn gweld technoleg, sut maen nhw’n ei defnyddio, a’r ddeinameg gymdeithasol sy’n cyd-fynd â’r rhyngweithiadau hyn. Mae ymchwil ansoddol yn rhoi blaenoriaeth i ddeall y rhesymau sylfaenol y tu ôl i ffenomenau cymdeithasol, yn hytrach na dim ond arsylwi ar yr hyn sy'n digwydd, mae'n dibynnu ar brofiadau uniongyrchol unigolion wrth iddynt lunio ystyr yn eu bywydau bob dydd (Ahmad, 2019). Yn seiliedig ar natur yr astudiaeth hon, mae’n ymddangos mai dull ansoddol yw’r dull mwyaf addas gan fod y dull hwn yn galluogi’r ymchwilydd archwilio cwestiynau nad ydynt yn hawdd eu mesur, i gael mewnwelediad i’r profiad dynol (Cleland, 2017). Mae Merriam a Tisdell (2016) yn tanlinellu rôl ganolog arsylwi mewn ymchwil ansoddol. Gan ddefnyddio technegau arsylwi, mae'r ymchwilydd yn ceisio cael dealltwriaeth fanwl o sut mae plant yn rhyngweithio â thechnoleg yn eu hamgylcheddau dysgu gwirioneddol.

Yn ôl Geiriadur Rhydychen, mae effaith Hawthorne yn cyfeirio at newidiadau mewn ymddygiad sy'n digwydd pan fo pynciau astudio yn ymwybodol o gael eu harsylwi. Mae Fry (2018) yn esbonio pwysigrwydd y ffenomen hon, gan bwysleisio y gall unigolion sydd yn ymwybodol ei fod o dan arsylwad newid ei ymddygiad neu berfformiad, hyd yn oed os nad yw unrhyw newidiadau gwirioneddol yn yr amgylchedd neu ymyriadau. I gefnogi'r honiad hwn, mae Fry (2018) yn cyfeirio at astudiaeth a gynhaliwyd yn ffatri Western Electric. I ddechrau, creda'r ymchwilydd fod newidiadau yn lefelau'r golau wedi dylanwadu’n gadarnhaol ar berfformid y gweithwyr. Fodd bynnag, datgelodd dadansoddiad pellach fod y cynnydd a welwyd mewn perfformiad yn bennaf oherwydd ymwybyddiaeth uwch y gweithwyr o gael eu monitro. Mae Sedgwick a Greenwood (2015) hefyd yn pwysleisio effaith sylweddol effaith Hawthorne ar berthnasedd canfyddiadau ymchwil mewn lleoliadau clinigol. Maent yn amlygu sut y gall cyfranogwyr addasu ei ymddygiad, yn syml trwy eu hymwybyddiaeth o gael eu harsylwi a’u gwerthuso. Yn ogystal, maent yn cynnig bod effaith Hawthorne yn cwmpasu gwahanol ragfarnau, gan nodi ei natur gymhleth yn hytrach nag un ffenomen. Felly, wrth ystyried y canfyddiadau hyn gwelwyd gall ymgorffori arsylwadau yn yr ymchwil hwn ysgogi effaith Hawthorne. Wrth arsylwi ar ryngweithiadau plant â thechnoleg, rhaid i'r ymchwilydd fod yn ymwybodol y gall y cyfranogwyr newid eu hymddygiad pan fyddant yn gwybod eu bod yn cael eu gwylio. Mae hyn yn dangos y gall effaith Hawthorne gael effaith ar ganfyddiadau'r astudiaeth. Yn benodol, wrth ymchwilio i sut mae technoleg yn effeithio ar ddatblygiad lleferydd ac iaith, mae'n bwysig ystyried y gall plant addasu eu hymddygiad neu eu patrymau cyfathrebu dim ond oherwydd eu bod yn cael eu monitro, waeth beth fo effeithiau gwirioneddol y dechnoleg. Felly, rhaid i'r ymchwilydd fynd i'r afael yn ofalus ag effaith Hawthorne i sicrhau cywirdeb a dilysrwydd canfyddiadau eu hastudiaeth.

Mae triongli yn cael eu diffinio gan Patton (1999) fel math o ymchwil sydd yn cynnwys defnyddio fwy nag un dechneg neu ffynhonnell data mewn astudiaethau ansoddol i gaffael dealltwriaeth gynhwysfawr o ffenomenau (Carter et al., 2014). Nid yw triongli yn cael eu defnyddio o fewn yr ymchwiliad hwn. Bwriad yr ymchwil yma yw archwilio effeithiau posib dechnoleg ar ddatblygiad iaith a lleferydd plant. Oherwydd cymhlethdod a sensitifrwydd y testun ymchwil, mae’n bosib na fydd triongli’n addas. Mae triongli yn golygu integreiddio dulliau neu ffynonellau casglu data lluosog, a allai osod gofynion ychwanegol ar adnoddau, amser ac arbenigedd (Rugg, 2010). Awgryma Creswell a Poth (2018) y dylid cadw triongli ar gyfer prosiectau methodolegol mwy datblygedig a gyflawnir gan ymchwilwyr profiadol. Maent yn argymell bod ymchwilwyr dibrofiad yn canolbwyntio ar ddeall un strategaeth yn drylwyr cyn archwilio dulliau eraill. Dim ond ar ôl cael gafael gadarn ar un dull ymchwil ansoddol, y dylent ystyried integreiddio dulliau gweithredu ychwanegol (Creswell a Poth, 2018). Mewn astudiaeth sy'n archwilio effaith dechnoleg ar ddatblygiad iaith a lleferydd plant, gallai ymgorffori dulliau lluosog gyflwyno cymhlethdod diangen heb wella dyfnder nac ansawdd y canfyddiadau yn sylweddol. At hynny, gall amrywiaeth o ffactorau ddylanwadu ar ymddygiad a datblygiad iaith plant, ac efallai na fydd ceisio triongli data o wahanol ffynonellau o reidrwydd yn cynnig mewnwelediad cliriach, yn enwedig os gellir mynd i'r afael â'r cwestiynau ymchwil yn ddigonol trwy un dull, megis arsylwadau. Yn ôl Louis (2022), gall arsylwadau yn unig roi gwybodaeth dreiddgar i ymchwilwyr. Maent yn dyfynnu Froebel i gefnogi'r honiad hwn, a gafodd lawer iawn o wybodaeth trwy astudio plant a dibynnu'n helaeth ar arsylwadau i ddeall sut mae plant yn dysgu ac yn datblygu. Felly, yn y cyd-destun hwn, gallai dewis dull unigol fel arsylwadau fod yn fwy ymarferol ac effeithiol wrth ddal y rhyngweithio cynnil rhwng plant a thechnoleg.

Ystyriaethau moesegol 
Pwysleisir arwyddocâd ystyriaethau moesegol mewn ymdrechion ymchwil ansoddol gan Mirza et al. (2023). Maent yn argymell, er mwyn sicrhau bod technegau ymchwil yn cael eu cynnal yn gywir, dylai ymchwilwyr ystyried canllawiau moesegol sefydledig. Mae'r canllawiau hyn yn ymdrin ag ystod eang o bynciau, megis parch cyfranogwyr, gwrthdaro buddiannau, perthnasoedd rhwng ymchwilwyr a chyfranogwyr, caniatâd gwybodus, cyfrinachedd, anhysbysrwydd, mecanweithiau adborth cyfranogwyr, sicrhau dilysrwydd yr ymchwil, a thrin materion cyfieithu. Mae moeseg ymchwil yn cwmpasu’r dyletswyddau sydd gan ymchwilwyr i’w pynciau, gwylwyr, cymunedau, a sefydliadau academaidd (Mirza et al., 2023).

Mae derbyn caniatâd ar gyfer unrhyw fath o ymchwil yn hollbwysig, pwysleisia Cyngor Meddygol Cyffredinol (2020), sy’n amlygu pwysigrwydd sylfaenol caniatâd ym mhob ymchwil sy’n cynnwys unigolion. Mae'n hanfodol i sicrhau bod plant a'u rhieni neu ofalwyr yn cael eu hysbysu'n drylwyr am nodau, gweithdrefnau, risgiau a buddion posibl yr ymchwil, a natur wirfoddol cyfranogiad. Gan dynnu ar gyfeirnod yr NSPCC (2024), mae hyn yn cynnwys mynegi pwrpas yr ymchwil, amlinellu disgwyliadau cyfranogwyr, egluro risgiau a buddion posibl sy’n gysylltiedig â chyfranogiad, a phwysleisio natur wirfoddol cyfranogiad. Trwy ddarparu gwybodaeth gynhwysfawr, mae ymchwilwyr yn cynnal yr egwyddor o gydsyniad gwybodus, gan sicrhau bod cyfranogwyr yn gallu gwneud penderfyniadau ymreolaethol ynghylch eu cyfranogiad yn yr astudiaeth (NSPCC, 2024). Mae’n hanfodol fod ymchwilydd yn derbyn caniatâd rhiant neu ofalwyr, cyn cynnwys plentyn mewn ymchwil, fel y nodir gan yr Adran Addysg (dim dyddiad). Er mwyn cadw at ganllawiau moesegol, bydd yr ymchwilydd yn dosbarthu ffurflenni caniatâd, fel yr argymhellir gan Nolan et al. (2013), gan danlinellu eu rôl ganolog yn y broses ymchwil. At hynny, er mwyn sicrhau bod plant yn deall y broses ymchwilio yn llawn, bydd yr ymchwilydd yn addasu'r ffurflenni i gyd-fynd â'u lefelau dealltwriaeth. Mae’n hollbwysig cydnabod bod dewis plentyn i ymatal rhag cymryd rhan yn cael blaenoriaeth dros gymeradwyaeth y rhieni, gan danlinellu pwysigrwydd annibyniaeth y plentyn (NSPCC, 2024). Mae’r egwyddor hon yn cyd-fynd ag Erthygl 12 o Gonfensiwn y Cenhedloedd Unedig ar Hawliau’r Plentyn, sy’n tanlinellu hawl plant i gael eu cynnwys mewn penderfyniadau sy’n effeithio arnynt (CYPCS, 2006a). 

Mae preifatrwydd a chyfrinachedd yn ystyriaethau sylfaenol wrth ddylunio a gweithredu ymchwil (SAGE, dim dyddiad). Yn ôl Gov.uk (2018a), dylai ymchwilwyr gynllunio eu dulliau casglu data yn ofalus er mwyn casglu’r wybodaeth angenrheidiol yn unig i fynd i’r afael â’u cwestiynau ymchwil. Pan fydd cyfranogwyr yn datgelu eu gwybodaeth bersonol i ymchwilwyr, maent yn gwbl gywir i ddisgwyl y bydd eu data yn cael ei drin yn gyfrinachol (SAGE, dim dyddiad). Felly, mae'n hanfodol i ymchwilwyr gadw at ganllawiau sefydliadol ynghylch storio data personol yn ogystal â sicrhau bod data ymchwil yn cael ei gadw mewn lleoliadau cymeradwy yn unig. Mae hyn yn cyd-fynd â disgwyliadau cyfranogwyr mai dim ond unigolion awdurdodedig, gan gynnwys yr ymchwilydd, fydd â mynediad at eu data (SAGE, dim dyddiad). Yn dilyn cyngor y llywodraeth (Gov.uk, 2018a), bydd yr ymchwilydd yn cadw cofnodion cywir o’r papuron ganiatâd a gafwyd gan bob cyfranogwr a manylion eu cytundeb. Gwneir hyn trwy sganio a chadw copi o ffurflenni caniatâd papur wedi'u llofnodi, gyda'r fersiynau papur yn cael eu rhwygo'n ddiogel wedi hynny. Mae’r arfer hwn yn cyd-fynd â dyletswydd yr ymchwilydd i ddiogelu gwybodaeth cyfranogwyr (Gov.uk, 2018a). 

Mae risg yn rhan o fywyd bob dydd, ac yn aml rydym yn rheoli risgiau yn naturiol yn ystod ein gweithredoedd dyddiol, eglura Gov.uk (2017). Fodd bynnag, o ran ymchwil, mae nifer o bryderon moesegol yn dod i’r amlwg, yn enwedig mewn lleoliadau awdurdodaidd, esbonia Glasius et al. (2018). Prif bryder y pryderon hyn yw'r risg bosibl i gyfranogwyr yr ymchwil. Er mwyn diogelu lles y cyfranogwyr, rhaid i'r ymchwilydd gadw canllawiau moesegol llym ar gyfer y prosiect ymchwil cyfan. Cefnogir hyn gan Bera (2024), gan bwysleisio bod yn rhaid i gyflogwyr, noddwyr ac ymchwilwyr gydweithio i flaenoriaethu lles emosiynol a chorfforol cyfranogwyr yr astudiaeth. Mae’r argymhelliad hwn yn pwysleisio pwysigrwydd cadw llygad gofalus a chymryd rhagofalon yn erbyn unrhyw risgiau posibl, yn enwedig mewn sefyllfaoedd anodd fel gwaith maes peryglus (Bera, 2024). Yn ystod yr ymchwil hwn, bydd yr ymchwilydd yn mynd ati'n rhagweithiol i nodi a mynd i'r afael â risgiau posibl i gyfranogwyr trwy werthuso'r broses ymchwil yn rheolaidd, fel yr argymhellir gan Wise (2014). Mae'r dull hwn yn golygu cynnal cyfathrebu agored gyda rhandaliad a chynnal gwiriadau rheolaidd gyda chyfranogwyr i ddiogelu eu lles trwy gydol yr astudiaeth. Mae'r ymdrechion hyn yn cyd-fynd â'r canllawiau a amlinellwyd gan Bera (2024), gan bwysleisio pwysigrwydd blaenoriaethu iechyd meddwl a chorfforol cyfranogwyr yr astudiaeth. Yn ogystal, bydd yr ymchwilydd yn blaenoriaethu lliniaru risg trwy ddatblygu proses gydsyniad gwybodus cynhwysfawr, fel yr amlinellwyd gan Wise (2014). Bydd y broses hon yn mynegi'n glir ddiben yr astudiaeth, y risgiau a'r manteision posibl, a hawliau'r cyfranogwyr, gan ddiogelu cyfranogwyr ac ymchwilwyr rhag niwed posibl.

Mae asesiadau risg ymchwil yn aml yn pwysleisio’n gryf ar asesu risgiau i gyfranogwyr. Er bod hyn yn bwysig, gall ymchwil dinoethi ymchwilwyr i amrywiaeth o risgiau; mae hyn yn rhywbeth sy'n cael ei gydnabod yn fwy (Dickson-Swift et al., 2008). Mae'r nodwedd hon yn cael ei hegluro gan eu hawgrym ar gyfer astudiaeth theori sylfaen sy'n cynnwys ymchwilwyr sy'n cynnal ymchwil iechyd ansoddol sensitif. Yn ôl yr astudiaeth, mae ymchwilwyr yn wynebu risgiau emosiynol a chorfforol wrth gynnal eu hymchwil, yn enwedig ym maes iechyd y cyhoedd (Dickson-Swift et al., 2008). Yn ôl y canlyniadau hyn, ni ddylai ymchwilwyr anwybyddu sut y gall eu maes astudio effeithio ar eu hiechyd ai lles emosiynol. Mae’r risgiau emosiynol a amlygwyd yn yr astudiaeth theori sylfaenol, megis blinder tosturi a thrawma dirprwyol, fel y trafodwyd gan Dickson-Swift et al. (2008), yn berthnasol iawn i’r ymchwiliad yma, sy’n archwilio effaith technoleg ar ddatblygiad iaith a lleferydd plant. Gall tystio i effeithiau andwyol posibl technoleg ar ddatblygiad unigolion ifanc ysgogi adweithiau emosiynol ymhlith ymchwilwyr. Mae hyn yn pwysleisio'r angen i integreiddio strategaethau hunanofal a mecanweithiau cymorth emosiynol i weithdrefnau ymchwil i fynd i'r afael â goblygiadau risgiau o'r fath. Yn dilyn canllawiau Ria Jesrani (2018), anogir ymchwilwyr i flaenoriaethu hunanofal trwy ganiatáu amser i’w hunain orffwys ac ymadfer yn dilyn sesiynau heriol yn emosiynol, gan sicrhau eu bod yn gallu amddiffyn a chynorthwyo eu cyfranogwyr yn effeithiol. Mae gweithredu'r strategaethau hyn nid yn unig yn helpu ymchwilwyr i gynnal eu lles eu hunain ond hefyd yn gwella cywirdeb cyffredinol a safonau moesegol y broses ymchwil. Ym maes astudio profiadau plant, y prif bryder yw'r posibilrwydd o achosi trallod emosiynol neu seicolegol (NSPCC, 2023). Mae'r ymchwiliad hwn yn canolbwyntio ar ddylanwad technoleg ar ddatblygiad iaith a lleferydd plant. Gall yr ymchwilydd weld yn uniongyrchol effeithiau andwyol gorddefnydd dechnoleg ar sgiliau cyfathrebu unigolion ifanc. Gallai arsylwi’r canlyniadau negyddol hyn ysgogi adweithiau emosiynol dwys, megis tristwch neu ddiymadferthedd, gan amlygu arwyddocâd integreiddio strategaethau hunanofal a mecanweithiau cymorth emosiynol. Unwaith eto, mae hyn yn cyd-fynd â’r canllawiau a ddarparwyd gan Ria Jesrani (2018), sy’n argymell fod ymchwilwyr yn blaenoriaethu eu llesiant eu hun er mwyn lleihau risgiau posibl iddynt hwy eu hunain.

Wrth i fyfyrwyr gyflawni ymchwil mae'n dod a llawer o risgiau posibl i'r Brifysgol. Mae Prifysgol Cymru Y Drindod Dewi Sant wedi ymrwymo’n ddwfn i gynnal safonau moesegol llym ym mhob ymchwil a wneir gan ei chyfadran a’i myfyrwyr. Mae’r ymrwymiad hwn yn ymestyn i sicrhau bod ymchwil yn cadw at yr egwyddorion moesegol a’r safonau ymddygiad uchaf a amlinellir yn y Concordat i Gefnogi Uniondeb Ymchwil (Prifysgol Cymru Y Drindod Dewi Sant, 2024). O fewn y fframwaith cynhwysfawr hwn, mae'r brifysgol yn cydnabod ac yn mynd i'r afael â'r risgiau amrywiol sy'n gysylltiedig ag ymchwil, gyda phwyslais arbennig ar ystyriaethau moesegol a chydymffurfio â phrotocolau iechyd a diogelwch. Trwy bwysleisio pwysigrwydd asesiad risg trylwyr ac ymlyniad moesegol, nod y sefydliad yw amddiffyn cyfranogwyr ymchwil ac ymchwilwyr, a thrwy hynny leihau risgiau cyfreithiol. Er mwyn cyflawni’r nodau gofynnol, bydd yr ymchwilydd yn dilyn y gweithdrefnau penodol, megis derbyn cymeradwyaeth foesegol a chynnal asesiadau risg trylwyr i sicrhau diogelwch eu hunain a’r Brifysgol (Prifysgol Cymru Y Drindod Dewi Sant, 2024).
Mae diogelu data yn hawl ddynol sylfaenol sydd â chysylltiad agos ag ymreolaeth ac urddas dynol, ac mae’n bryder sylfaenol i foeseg ymchwil yn Ewrop. Mae Hayes a Kuyumdzhieva (2021) yn pwysleisio’r angen i ddiogelu data personol mewn ymchwil wrth amlygu’r egwyddor y dylid trin pawb â pharch ac urddas. Mae rheoli data’n effeithiol, fel esbonia Briney (2015), yn golygu trin data’n ofalus er mwyn osgoi anghyfleusterau fel colli data neu gael trafferth i afael ar ddogfennau. Yn unol â Deddf Diogelu Data 2018, bydd yr ymchwilydd yn rhoi arferion ar waith i sicrhau bod data cyfranogwyr yn cael ei ddefnyddio’n gyfrifol (Gov.uk, 2018b). Pwysleisia Gov.uk (2018b) fod gan gyfranogwyr yr hawl i gael gwybod sut y defnyddir eu data, yn ogystal â’i hawl i gael mynediad at eu data personol. Bydd yr ymchwilydd yn trefnu data astudiaeth yn ofalus yn unol â gofynion Gov.uk (2018b), gan wneud yn siŵr bod modd cyrchu data penodol yn gyflym a’i ddileu os oes angen. Gallai hyn olygu defnyddio system ffolder wedi'i threfnu lle mae rhif y cyfranogwr, rhif yr ymchwil, a'r dyddiad casglu i gyd wedi'u cynnwys yn enwau'r ffeiliau. At hynny, bydd yr ymchwilydd yn parchu Erthygl 16 o CCUHP, sy'n honni bod gan blant a phobl ifanc yr hawl i breifatrwydd, yn union fel y mae gan oedolion (CYPCS, 2006b). Mae hyn yn arbennig o berthnasol mewn ymchwil sy'n canolbwyntio ar blant, fel astudio effeithiau technoleg ar ddatblygiad iaith a lleferydd plant. Trwy weithredu'r arferion diogelu data hyn, nod yr ymchwilydd yw cynnal preifatrwydd ac urddas yr holl gyfranogwyr wrth sicrhau cywirdeb a dibynadwyedd data'r ymchwil.

